“ดัชนีอุตสาหกรรม” เดือนธ.ค. หดตัว 8.19% หลังเศรษฐกิจคู่ค้าชะลอ
“สศอ.” เผยดัชนีผลผลิตอุตสาหกรรม เดือนธ.ค. หดตัว 8.19% ทั้งปีโตเพียง 0.62% หลังเศรษฐกิจประเทศคู่ค้าชะลอตัว
“สศอ.” เผยดัชนีผลผลิตอุตสาหกรรม เดือนธ.ค. หดตัว 8.19% ทั้งปีโตเพียง 0.62% หลังเศรษฐกิจประเทศคู่ค้าชะลอตัว
31 ม.ค. 2566

สำนักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) ในเดือน ธ.ค.65 อยู่ที่ 93.89 หดตัว 8.19% เมื่อเทียบกับช่วงเดียวกันของปีก่อน โดยเป็นการหดตัวอย่างต่อเนื่อง และหดตัวมากที่สุดในรอบ 28 เดือน (เดือนส.ค. 63 อยู่ที่ระดับ 91.21) แต่ในช่วง 12 เดือนของปี 65 (ม.ค.-ธ.ค.) ขยายตัวเฉลี่ย 0.62%
อย่างไรก็ดีดัชนี MPI ปี 65 ต่ำกว่าคาดการณ์ที่ประมาณการไว้เมื่อเดือนพ.ย. 65 ที่ 1.9% เนื่องจากเศรษฐกิจประเทศคู่ค้าชะลอตัวเร็วกว่าคาด จากที่เคยคาดว่าจะชะลอตัวช่วงม.ค.66 แต่เริ่มเห็นผลกระทบจากการชะลอตัวตั้งแต่ปลายเดือนธ.ค. 65 ประกอบกับโรงกลั่นน้ำมันปิดซ่อมบำรุงครั้งใหญ่ในช่วงไตรมาส 4/65 และการผลิต Hard Disk Drive (HDD) ในปี 65 ลดลงเฉลี่ย 30%
ขณะที่อัตราการใช้กำลังการผลิต (CapU) ในเดือนธ.ค. อยู่ที่ 59.67% ลดลงจาก 61.09% ในเดือน พ.ย. 65 ขณะที่ในช่วง 12 เดือนแรกของปี 65 อัตราการใช้กำลังการผลิตเฉลี่ยอยู่ที่ 62.61%